google/wiki40b huggingface dataset:
1962–1966 (album)

Sporliste

Alle sanger skrevet av Lennon/McCartney.
Francesco Agello

Biografi og flyprestasjoner

Francesco Agello ble født i Casalpusterlengo i Lombardia i Italia og uteksaminert fra en flyskole i 1924 og ble like etter ansatt som testpilot. Han var den fjerde av fire testepiloter som prøvde å sette hastighetsrekord med Macchi M. C. 72. Imidlertid omkom tre av testpilotene (først Monti og deretter Bellini som fløy M. C. 72, Neri omkom i en CR-20 i 1933).
Agello ble berømt da han lyktes i føre flyet til en ny hastighetsrekord (over vann) den 10. april 1933. Han oppnådde en gjennomsnittlig hastighet på 683 km/t. Mer enn ett år senere fløy han M. C. 72 til en ny hastighetsrekord på mer enn 700 km/t den 23. oktober 1934. Begge ble oppnådd med et sjøfly, også lufthastigheten spilte inn. Ingen har noen gang fløyet et sjøfly med stempelmotor raskere etter denne dato.

Priser

Agello ble tildelt De la Vaulx-medaljen to ganger for sine fartsrekorder, en gang i 1933 og igjen i 1934.

Død

Agello døde 40 år gammel under andre verdenskrig i forbindelse med testing det nye Macchi C. 202 jagerfly i Bresso, i nærheten av Milano da hans fly kolliderte med en annen C. 202 i tett tåke 24. november 1942 fløyet av et flyveress fra første verdenskrig, testpiloten Guido Masiero, som også omkom.
Forurensningsloven

Forurensningsloven (forkortet forurl) er et miljøpolitisk virkemiddel som brukes for å hindre forurensende utslipp. Den trådte i kraft 1. oktober 1983. Loven setter et generelt forbud mot forurensende utslipp, men åpner for at virksomheter kan søke miljømyndighetene om utslippstillatelse. Når slike tillatelser gis er det vanlig at de blir gitt på visse vilkår. Store deler av transportsektoren er unntatt fra loven.
Forurensningsloven administreres av Miljøverndepartementet. Søknad om utslippstillatelse for virksomheter skal sendes til Miljødirektoratet eller til fylkesmannens miljøvernavdeling for virksomheter de er forurensningsmyndighet for.

Forurensningsloven regulerer klimagassutslipp

Forurensningsloven har blant annet blitt benyttet til å sette vilkår for utslipp av CO2 og NOx fra de planlagte gasskraftverkene på Kårstø, Kollsnes, Skogn og energianlegget ved LNG anlegget på Melkøya ved Hammerfest. Fylkesmannens konsesjoner overfor avfallsdeponier inneholder også krav om uttak av gass for å redusere utslippene av metan.
Rama III

Hva skal kongen kalles?

Et problem Kong Nagklao så seg nødt til å løse var hva han selv skulle kalles av folket. Rama I ble i den tiden han regjerte omtalt som den første kongen, Rama II ble omtalt som den neste kongen, noe som gjorde at Rama III ville bli kalt den siste kongen noe som han fryktet kunne bli sett som uheldig for fremtiden. Han innførte derfor den nummereringen av konger Rama I, Rama II, Rama III osv. som fortsatt brukes i dag. Han ga også de to første kongene æresnavnene Phra Puttha Yotfa Chulaloke, Rama I, og Phra Puttha Loetla Nabhalai, Rama II, som de omtales som i dag.

Regjering

Kong Nagklao var den siste kongen av Thailand som hadde alle privilegier kongen tradisjonelt holdt. Dette gjorde at han bla. var den eneste som lovlig kunne drive handel med andre land. Handelen med andre land økte også betydelig i hans regjeringstid da både engelskmenn og franskmenn i denne tiden vist stor interesse i Asia. Pengene denne handlen bragte med seg ble oppbevart i røde sekker på kongens soverom da Kong Nangklao mente de kunne komme godt med hvis han eventuelt måtte kjøpe tilbake landområder tapt til fremmede styrker i krig.
Operation Cresset

Operation Cresset var en serie på 23 atomprøvesprengninger utført ved Nevada Test Site i 1977 og 1978. Denne operasjonen var etterfølgeren til Operation Fulcrum og forgjengeren til Operation Quicksilver.
Lu'an

Lu'an (kinesisk: 六安; pinyin: Lù'ān) er en by på prefekturnivå vest i provinsen Anhui i Folkerepublikken Kina.

Samferdsel

Kinas riksvei 105 løper gjennom byprefekturet. Denne viktige trafikkåren begynner i Beijing, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jining, Shangqiu, Jiujiang, Nanchang og Guangzhou.
Kinas riksvei 312 løper gjennom området. Den fører fra Shanghai og ender på grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Radiotjänst i Kiruna

Radiotjänst i Kiruna AB er et svensk statlig selskap som inndriver TV-avgiften i Sverige. Selskapet eies av Sveriges Television (SVT), Sveriges Utbildningsradio (UR) og Sveriges Radio (SR), og ble grunnlagt i 1988 da Riksdagen vedtok å flytte ansvaret for forvaltningen av TV-avgifter fra Televerket.
Radiotjänst har rundt 100 ansatte ved hovedkontoret i Kiruna. De øvrige er avgiftskontrollører som er stasjonert over hele Sverige. I tillegg har selskapet omkring 100 frilanskontrollører. Kontrollørene besøker alle husstander som ikke har betalt TV-avgiften, og søker etter en såkalt «kanalvelger» som finnes i både TV- og videoapparater. Innehav av kanalvelger uten å betale TV-avgift er straffbart etter svensk lov og kan resultere i politianmeldelse og dagsbøter.
Pengene som Radiotjänst samler inn blir overført til en konto ved Riksgäldskontoret. Riksdagen vedtar hvert år hvordan TV-avgiftene skal fordeles til de ulike programselskapene. SVT, UR og SR vedtar deretter hvor mye penger som skal gå til Radiotjänsts virksomhet.
Tokelo Rantie

Tidlig karriere

Rantie, som er født i Parys i Free State-provinsen i Sør-Afrika, startet karrieren ved å spille for ulike fotballakademier, hvor Stars of Africa Academy er det mest kjente. Rantie hadde perioder som utlånt spiller i Ferroviário da Beira og CD Maxaquene, begge i nabolandet Mosambik. I 2011 spilte Rantie for den svenske Division 3-klubben IFK Hässleholm, som en del av en samarbeidsavtale mellom Stars of Africa Academy og Sverige.

Orlando Pirates

Rantie scoret ti mål på tolv kamper på en halv sesong for IFK Hässleholm. I et nytt utlån spilte Rantie 2011/12-sesongen for Orlando Pirates i Premier Soccer League, hvor han står notert med sju mål på 20 kamper. Klubben ønsket en permanent overgang, men Stars of Africa Academys prisforlangende var for høyt for klubben.

Malmö FF

Den 9. august 2012 bekreftet Malmö FF via twitter at Rantie skulle spille for klubben. Klubben og akademiet hadde gjort en låneavtale for 17 måneder, hvor Malmö FF skulle kunne kjøpe ut Rantie for en ikke fastsatt pris. Rantie spilte første kamp for Malmö FF, da klubben møtte Lazio i en vennskapskamp den 16. august 2012. Rantie scoret hat-trick i sin første obligatoriske kamp for klubben den 20. august 2012, etterfulgt av scoring i sin debutkamp for klubben i serien den 27. august samme år. I løpet av sesongen scoret Rantie tre mål på elleve kamper for klubben.
Rantie startet 2013-sesongen med en kneskade som satte han ut i en lengre periode. I sin første kamp scoret han et spektakulært mål hjemme mot Halmstads BK, da han driblet av flere av motstandernes forsvarsspillere, før han satte ballen i mål via tverrliggeren. Rantie signerte den 23. april 2013 en fireårsavtale med klubben.

AFC Bournemouth

Rantie ble solgt fra Malmö FF til den engelske klubben AFC Bournemouth den 28. august 2013.

Landslagskarriere

Rentie spilte sin første landslagskamp for Sør-Afrika den 9. juni 2012, i en VM-kvalifiseringskamp mot Botswana, og scoret sitt første mål for Bafana Bafana den 12. juni 2012 i en vennskapskamp mot Gabon. Rantie deltok i sin første landslagsturnering da han ble tatt ut i troppen som representerte Sør-Afrika i Afrikamesterskapet i fotball 2013. Rantie var i startelleveren i kampene mot Angola og Marokko, samt i kvartfinalen, som ble spilt mot Mali. Han scoret sitt eneste mål i turneringen i kvartfinalen, og førte Sør-Afrika i ledelsen, men Sør-Afrika røk ut på straffespark, etter at Mali hadde utlignet senere i kampen.
Typologi (teologi)

Typologi (fra gresk typos «form», «mønster», «preg» + logos «ord», på latin figura) er i kristen teologi og bibelsk exeges (forklaring) læren om overensstemmelser mellom Det gamle testamente og Det nye testamente. Tanken er at Gud lot hendelser i Det gamle testamente skje på et slikt vis at de var forutsigelser for hva som kom til å skje med Jesus Kristus. Typologi er således en form for profeti i handling. Begrepet er i slekt med erstatningsteologi som ser Guds forhold til de kristne som enten er «erstatningen» eller «oppfyllelsen» eller «fullføringen» av det løfte som Gud ga jødene (eller israelittene). Teorien begynte med de tidlige kristne, som selv var jøder, men fikk størst utbredelse under høymiddelalderen, og fortsatte deretter å være populær, særlig i kalvinismen etter den protestantiske reformasjonen, men har i senere perioder fått mindre uthevelse.
Læren om typologien hevder at hendelser Det gamle testamente eller utsagn er «typer» som danner mønstre av aspekter av Jesus og hans åpenbaring, og som kan oppfattes som «antityper» til hver type. De tidlige kristne i sin betraktning av Det gamle testamente hadde behov for å avgjøre dens rolle og hensikt for dem, gitt at den kristne åpenbaring og «den nye pakten» kunne bli betraktet som erstattet, og mange spesifikke bibelske regler og krav som i bøker som i Tredje Mosebok ble ikke lenger fulgt.
Jesus selv anvendte dette synet. Han sier eksempelvis at han må opphøyes (det vil si på korset), på samme måte som Moses opphøyde kobberslangen i ørkenen.; og at han må være jordens indre (være død) i tre dager og tre netter på samme måte som Jona var i den store fiskens buk i tre dager og tre netter. 
Typologien var således viktig for den tidlige kirkens forsøk på å forstå hvem Jesus var og hva han hadde gjort. Den fikk dermed også en betydning for teologien i historien. Typologi er også en teori om historie, ved å se hele historien til det jødiske og kristne folk som formet av Gud, med hendelser innenfor fortellingen som skjedde som symboler for senere hendelser – i denne rollen er Gud ofte sammenlignet med en forfatter som benyttet faktiske hendelser istedenfor fiksjon for å forme sin fortelling.
Drilus concolor

Utseende

Drilus concolor er 12-15 mm lange biller. Kjønnene svært ulike. 
Hannene er avlange biller, mørke, nær svarte, med noe lysere føtter og rotledd i antennene. Dekkvingene er nokså myke og spriker gjerne noe i den bakerste halvdelen. De har fin punktur i overflatener dekket av fine, utstående hår. Beina er korte og kraftige. Alle føtter har fem ledd. Hodet er kort, men synlig, sett ovenfra (det vil si, det dekkes ikke av brystskjoldet). Pannen er nokså flat.  Fasettøyne er små og utstående.  Antennene er lange, sagtakkede eller kamformede, med 10-11 ledd og er festet under pannen like ved fasettøynene. Brystskjoldet (pronotum) er mer eller mindre firkantet med tydelig avsatte sidekanter. 
Hunnene er mer brunlig, tykke, larveaktige, med korte bein og korte, trådformede antenner. Det er ikke noe tydelig skille mellom bryst- og bakkroppsledd bortsett fra at de førstnevnte har bein. Vinger mangler helt. Denne typen hunner blir kalt larviforme hunner og finnes hos flere av familiene i gruppen Cantharoidea.

Levevis

Larvene er predatore (rovdyr) som lever av den skallbærende landlungesneglen Helix hortensis. De dreper sneglen med et giftig bitt, skiller ut fordøyelsesenzymer og suger så i seg den delvis oppløste sneglen. De kan bore seg gjennom sneglehuset om det trengs. 
Larvene forpupper seg i det tomme sneglehuset. Voksne hanner kan finnes på blomster eller i vegetasjonen. Hunnene beveger seg lite og finnes vanligvis på bakken, under steiner eller i tomme sneglehus.  Hunner er sjeldne å observere som utvokste (imago), trolig fordi de er vingeløse og kanskje ikke forlater sneglehuset. Trolig bruker hunnen feromoner til å lokke til seg de aktive hannene. Hanner er vanligere å se og kan finnes på blomster.
Lensmannsmordene på Vågård

Lensmannsmordene på Vågård var en hendelse der to lensmenn ble myrdet på et tjenesteoppdrag. Hendelsen utspant seg i den lille grenda Vågård, et lite stykke nord av Hønefoss, den 22. august i 1926. Lensmannsmordene og Nittedalsmordet i 1920 er i ettertid blitt stående som to av de største kriminalsakene i Norge før andre verdenskrig.

Geografien

Vågård eller Vågårdsgrenda var tidligere del av den tidligere kommunen Norderhov, som fra 1. januar 1964 ble sammenslått med de tidligere kommunene Tyristrand, Ådal, Hønefoss og Hole til den nye storkommunen Ringerike (Buskerud). Vågårdsgrenda, som tar navn etter den tidligere storgården Vågård (gnr. 92), som for lengst er delt i flere bruk, ligger i bygda som lokalt kalles Haugsbygd, tidligere også Vangsfjerdingen og Vangsbygd, men regnes ofte som nærmere knyttet til Ytre Ådal, som grenda grenser mot. Vågårdsgrenda grenser også mot Eggemoplatået, en enorm sammenhengende israndavsetning etter siste istid, som da og nå preges av gran- og furuskog. Hele dette området ligger altså i trianglet mellom Ådalselva (Begnas løp mellom Sperillen og Hønefoss) og Randselva, som møter Ådalselva like under den 22 meter høye Hønefossen (midt i byen).

«To mistenkelige personer»

I 1933 utga journalisten og forfatteren Gunnar Larsen boka To mistenkelige personer om lensmannsmordene på Vågård. Han hadde fulgt saken som reporter for Dagbladet. Femten år senere, i 1949 startet Tancred Ibsen innspillingen av filmen med samme navn, men Madsen, som da hadde sonet ferdig dommen og var løslatt med ny identitet, gikk rettens vei for å få stoppet filmen. Han fikk medhold i byretten i Oslo i oktober 1950, men Norsk Film anket saken. Under ankebehandlingen i 1952 fikk imidlertid også Madsen medhold av Høyesterett. Filmen ble derfor stoppet. Først nærmere femti år senere ble filmen vist for første gang offentlig. Da ble det ansett at hensynet til personvernet ikke lenger tilsa at filmen ikke kunne vises. Filmen ble først vist offentlig i 1999.
Pergulinae

Levevis

Larvene lever på bladene til busker og trær i myrtefamilien.

Utbredelse

Type-arten Pergula turneri lever i det vestlige Australia, alle de andre kjente artene i Mellom- og Sør-Amerika.
Norgescup på rulleski 2014

Norgescupen på rulleski 2014 bestod av 9 rulleskirenn fra 10. juni til 16. august 2014.
Cyclocephala ocellata

Utseende

En middelsstor (ca. 15 millimeter), bred, blank, rødbrun hornbille. Denne arten skiller seg fra de aller fleste av de tallrike andre Cyclocephala-artene på dekkvingenes fargetegninger. Disse er mørkt rødbrune med åtte runde, gulhvite til brunoransje flekker som danner tre tverr-rader (2 + 4 + 2). Flekkene er gjerne mørk-kantede. Arten har ikke horn på hodet eller groper på pronotum, kjønnene er forholdsvis like men hannen er litt smalere enn hunnen og har forstørrede forføtter.
Oversiden er middels fint punktert.

Levevis

Larvene er kjent bare for et fåtall av artene, disse lever i jorda og eter på gressrøtter. De voksne besøker gjerne blomster.

Utbredelse

Arten er kjent fra Fransk Guyana i nord til Peru i sør.
Kleopatra Selene II

Tidlig liv

Hennes foreldre, Marcus Antonius og Kleopatra, ble beseiret av romerske Octavianus (den framtidige Augustus) under sjøslaget ved Actium utenfor kysten av Hellas i 31 f.Kr. Året etter begikk begge hennes foreldre selvmord da Octavianus og hans hær invaderte Egypt og erobret Alexandria. Octavianus drepte Cæsarion da han, som sønn av Cæsar og utropt til farao av egypterne etter Kleopatras død, var altfor farlig, men han sparte livene til Kleopatra Selene II og hennes to brødre. De ble fraktet fra Egypt og til Roma hvor de måtte delta i hans triumfparade i gylne lenker, gående bak et bilde av deres mor framstilt med en giftslange om armen, en referanse til hvordan hun døde. Kjettingene deres var så tunge at de knapt klarte å slepe seg fra, noe som ga dem sympati hos Romas befolkning. Etterpå overlot Octavianus barna til sin søster, Octavia den yngre, som også var Marcus Antonius' lovmessige romerske hustru. Hun ga dem oppfostring som om de var hennes egne barn.

Historiske vitnemål

Det er noen få bevarte skriftlige kilder om livet til Kleopatra Selene. Bevarte mynter og monumenter antyder at Kleopatra arvet den faste viljen og utholdenhet til ptolemeiske kvinnene. Hennes ulike titler på bevarte mynter er på gresk: ΒΑΣΙΛΙΣΣΑ ΚΛΕΟΠΑΤΡΑ eller ΒΑΣΙΛΙΣΣ ΚΛΕΟΠΑΤΡΑ, hvilket betyr «Dronning Kleopatra».
Disse titlene ble også benyttet på mynter av hennes mor. Andre titler hun benyttet på mynter var CΕΛΕNΕ, det vil si Selene. Kleopatra synes å ha vært religiøs, patriotisk av hennes gresk-egyptiske arv, skjønt hun ignorerte hennes romerske arv. Hun synes å ha ønsket å beholde og fortsette den ptolemeiske arv.
Paul Rudolf von Bilguer

Liv og virke

Bilguers far var var militær, og etter påtrykk fra familien slo sønnen motstrebende inn på en militær karrierevei, til tross for at hovedinteressene var matematikk, sjakk og litteratur. På grunn av tuberkulose måtte han slutte tjenesten allerede i 1839. Sommeren 1840 ble han nesten helt blind, og få måneder senere døde han av lungesykdommen, bare 25 år gammel.
Bilguer var medlem av Berliner Schachgesellschaft og inngikk i ei gruppe med sju av klubbens mesterspillere, som blant annet også Ludwig Bledow, Wilhelm Hanstein og Carl Mayet var med i. Denne gruppa fikk stor sjakkhistorisk betydning og ble senere kalt «Den berlinske sjustjerna». 
Bilguer hadde ry for å være en utmerket sjakkspiller, noe de bevarte sjakkpartiene bekrefter. Han var kjent for sine evner som blindsjakkspiller, spesiell oppsikt vakte en simultanoppvisning 19. mars 1840, da han vant to blindsjakkpartier, men tapte et brettparti. Disse prestasjonene ble klart overtruffet av Paul Morphy og Louis Paulsen to tiår seinere.
Selv om Bilguer var en dyktig sjakkspiller ligger hans sjakkhistoriske betydning på teoriområdet. I 1839 publiserte han en innflytelsesrik monografi om sjakkåpninger under tittelen Das Zweispringerspiel im Nachzuge, om åpningen som på norsk kalles prøyssisk forsvar. I boka var variantene oppført tabellarisk og påført omhyggelige kommentarer. Med utgangspunkt i dette oppsettet planla Bilguer en mer omfattende håndbok, men han døde før han rakk å virkeliggjøre ideen. Den nye framstillingsmetoden var revolusjonerende, og da den første utgaven av Handbuch des Schachspiels kom ut tre år etter Bilguers død, ble han kreditert som forfatter. Denne posthume æresbevisningen ble videreført i de seinere, grundig omarbeidede opplagene, helt inn på 1900-tallet. Bilguers venn fra «sjustjerna», Tassilo von Heydebrand und der Lasa, var den reelle hovedforfatter og redaktør av førsteutgaven.
Knut Mykland

Historiesyn

Mykland viderefører tradisjonen fra konservative historikere som på Sars'-tid fremhevet unionen med Danmarks positive trekk overfor norsk økonomi, befolkning og kultur. Mykland er blant de fremste talsmenn for at Oldenborg-staten var et av de mest liberale regimene i Europa. Han hevdet også at skattenivået i Norge i Dansketiden var relativt lavt, gjerne kun 2-3 %. Mykland påpekte at straffenivået også var lavt. Påstanden om lavt skattenivå førte til en langvarig debatt med Kåre Lunden som hadde et «kolonialistisk» utbyttingsperspektiv på Dansketiden. 
Ønsker om norsk selvstendighet før 1814 kom ifølge Mykland fra borger- og embetsmannshold, ikke bøndene. Misnøyen var ikke rettet mot Oldenborgregimet i seg selv, men kun mot helstatspolitikken det forsøkte å utøve. Bøndene bevarte lojaliteten mot konge og regime. Mykland hevdet at Christian Frederik i 1814 handlet på oppdrag av Fredrik 6. for å bringe Norge inn i unionen igjen. Han så kornleveransene fra Danmark til Norge som indisium på dette motivet, «uten [ kornet ] ingen riksforsamling, intet kongevalg, ingen 17. mai».
Jumpcut.com

Jumpcut.com er et nettsted for nettbasert redigering av video, samt deling av sluttproduktene. Nettstedet ble lansert i januar 2006, men ble først tilgjengelig for alle i april samme år. Allerede i oktober 2006 ble Jumpcut kjøpt av Yahoo. I desember 2008 ble tjenesten stengt for opplasting av videoer, mens eksisterende videomateriale fremdeles var tilgjengelig.
Navnet viser til begrepet jumpcut, en filmatisk klippe- og opptaksteknikk der deler av et opptak fra en kamerainnstilling fjernes, slik at man hopper i tid.

Historie

Jumpcut ble grunnlagt i 2005, offentlig tilgjengelig 5, april 2006 og kjøpt av Yahoo! i oktober 2006.
I desember 2008 kom Yahoo! med følgende meddelelse på tjenestens opplastingsside:
«We’re sorry to announce that we are no longer accepting uploads to Jumpcut. We will be keeping the Jumpcut site up and running for the foreseeable future so you‘ll still be able to play, remix and share your existing movies – you just won’t be able to upload anything new. If you’re looking for a place to upload and share your video, we recommend that you head over to Flickr ... It was a difficult decision that we wish we didn’t have to make, but it was necessary in order to focus resources on other Yahoo! sites.»
Inkunabel

Inkunabel eller vuggetrykk er en bok, et ark eller et bilde som er trykt, ikke håndskrevet eller tegnet, før 1501 i Europa. Inkunabler er svært sjeldne, og dermed også meget verdifulle både som historiske dokumenter og i pengeverdi. 
Tidsinndelingen før og etter 1500-tallet stammer fra 1638 og markerer bare et praktisk skille og ingen historisk forandring i trykketeknikk eller typografi.

Historikk

Betegnelsen «inkunabel» kommer fra latinsk incunabula, tøystykket spedbarn ble svøpt i, og refererer til noe som er i sin spede barndom. Første gang det ble brukt i denne betydningen var i 1639, i Bernhard von Mallinckrodts bok De ortu et progressu artis typographicae. Forfatteren nevner typographicae incunabula, og setter en grense ved slutten av året 1500. Denne grensen har blitt beholdt, selv om den er helt tilfeldig og ikke sammenfaller med noen fornyelse innen boktrykkerkunsten. Mens von Mallinckrodt bruker ordet om trykkeprosessen, ble det fra slutten av det 17. århundre brukt om selve bøkene, hvilket er den vanlige bruken i moderne tid. 
Det finnes to typer inkunabler: De som er trykket fra blokker hvor en hel side er skåret inn, ofte kalt de xylografiske inkunabler (blokkbøker), og de som er laget med løse typer på en presse av den typen Gutenberg fant opp; disse kalles typografiske inkunabler. Mange forskere forbeholder begrepet inkunabel for sistnevnte type.

Typografiske inkunabler

Antall bøker trykket med boktrykkteknikk frem til 31. desember 1500 er etter sin natur vanskelig å fastslå. Det er anslått at om lag 8 mllioner bøker kan ha blitt trykket i dette tidsrommet. I dag er det bevart mellom 28 000 og 30 000 utgaver i et antall av om lag 500 000 eksemplarer.
Stempelskjærer

Stempelskjærer er en eldre yrkesbetegnelse på håndverkere som graverer stemplene som ble benyttes til å prege mynt og medaljer, tilsvarende den moderne betegnelse myntgravør. Betegnelsen er også benyttet om gravører som laget stempler til støping av skrift.
Petter

Betydning

Petter er utledet av det greske ordet petros, via den latinske formen Petrus,og betyr stein eller klippe. Det greske ordet petros derimot er igjen en oversettelse av det arameiske bynavnet Chepas, som er utledet av ordet kéfa, som har samme betydninge som petros.

Navn med samme betydning

Peder, Pedro, Peer, Pehr, Pekka, Pelle, Per, Pero, Petar, Peter, Petr, Petri, Petro, Petros, Petrus, Petur, Piero, Pierre, Piers, Piet, Pieter, Pietro, Piotr, Petia, Petra, Petrina, Petrine.

Navnedag

Petter har navnedag 29. juni.
Subtropisk klima

Subtropisk klima har en lang og varm sommer, der middeltemperaturen for varmeste måned er over +22 grader celsius. Vinteren er mild og kortvarig, men frost kan forekomme. I et subtropisk klima må klimanormalen ha minst 8 måneder der middeltemperaturen er over 10 grader celcius. Den kaldeste måneden varierer stort sett mellom 3 og 18 grader celsius. Vinteren kan likevel være ganske kald, ned mot 0 grader i middeltemperatur, for eksempel i det nordlige Honshu i Japan. Andre eksempler på områder med subtropisk klima er østkysten av USA, fra sørlige New Jersey ned til Florida, samt sørlige Kina fra Shanghai og nedover kysten.
Med subtropisk klimasone menes de to klimabeltene som grovt sagt ligger mellom 35 og 40 graders bredde og vendesirklene på 23 graders bredde.